สรุปภาวะตลาดต่างประเทศ ประจำวันที่ 6 พ.ค. 2564
สรุปภาวะตลาดต่างประเทศ ประจำวันที่ 6 พ.ค. 2564
7 พ.ค. 2564

ดัชนีดาวโจนส์ตลาดหุ้นนิวยอร์กปิดพุ่งขึ้นทำนิวไฮเมื่อคืนนี้ (6 พ.ค.) หลังสหรัฐเปิดเผยตัวเลขผู้ขอสวัสดิการว่างงานลดลงแตะระดับต่ำสุดนับตั้งแต่เกิดการแพร่ระบาดของไวรัสโควิด-19 ในสหรัฐ ขณะที่นักลงทุนจับตาตัวเลขจ้างงานนอกภาคเกษตรเดือนเม.ย.ของสหรัฐซึ่งมีกำหนดเปิดเผยในวันนี้
ดัชนีเฉลี่ยอุตสาหกรรมดาวโจนส์ปิดที่ 34,548.53 จุด เพิ่มขึ้น 318.19 จุด หรือ +0.93% ดัชนี S&amp;P500 ปิดที่ 4,201.62 จุด เพิ่มขึ้น 34.03 จุด หรือ +0.82% ดัชนี Nasdaq ปิดที่ 13,632.84 จุด เพิ่มขึ้น 50.42 จุด หรือ +0.37%
 
ตลาดหุ้นยุโรปปิดลดลงเมื่อคืนนี้ (6 พ.ค.) โดยถูกกดดันจากแรงขายหุ้นกลุ่มน้ำมันและกลุ่มเทคโนโลยี ขณะที่หุ้นกลุ่มการเดินทางนำตลาดปรับตัวลงหลังบริษัทเทรนไลน์ของอังกฤษเปิดเผยผลประกอบการที่อ่อนแอ และหุ้นกลุ่มเฮลธ์แคร์ปรับตัวลงด้วย
ดัชนี Stoxx Europe 600 ปิดตลาดที่ระดับ 441.02 จุด ลดลง 0.53 จุด หรือ -0.12%
 
ตลาดหุ้นลอนดอนปิดบวกเมื่อคืนนี้ (6 พ.ค.) แตะระดับสูงสุดในรอบกว่า 1 ปี โดยได้แรงหนุนจากหุ้นกลุ่มสินค้าอุปโภคบริโภค และการเปิดเผยผลประกอบการที่แข็งแกร่งของบริษัทจดทะเบียนในอังกฤษ นอกจากนี้ การที่ธนาคารกลางอังกฤษ (BoE) ปรับลดอัตราการเข้าซื้อพันธบัตร และเพิ่มคาดการณ์การขยายตัวของเศรษฐกิจนั้น ได้ช่วยหนุนตลาดด้วย
ดัชนี FTSE 100 ตลาดหุ้นลอนดอนปิดที่ 7,076.17 จุด เพิ่มขึ้น 36.87 จุด หรือ +0.52%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (6 พ.ค.) เนื่องจากนักลงทุนวิตกกังวลว่าการแพร่ระบาดอย่างหนักของไวรัสโควิด-19 จะส่งผลกระทบต่อความใช้น้ำมันในอินเดียซึ่งเป็นประเทศนำเข้าน้ำมันรายใหญ่เป็นอันดับ 3 ของโลก นอกจากนี้ ตลาดยังได้รับแรงกดดันจากรายงานที่ว่า ความต้องการใช้น้ำมันเบนซินในสหรัฐชะลอตัวลงในสัปดาห์ที่ผ่านมา
สัญญาน้ำมันดิบ WTI ส่งมอบเดือนมิ.ย. ลดลง 92 เซนต์ หรือ 1.4% ปิดที่ 64.71 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนก.ค. ลดลง 87 เซนต์ หรือ 1.3% ปิดที่ 68.09 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้นเมื่อคืนนี้เมื่อคืนนี้ (6 พ.ค.) ทำสถิติปิดเหนือเส้นสำคัญทางจิตวิทยาที่ระดับ 1,800 ดอลลาร์เป็นครั้งแรกนับตั้งแต่เดือนก.พ.ปีนี้ โดยได้แรงหนุนจากการอ่อนค่าของสกุลเงินดอลลาร์ และการปรับตัวลงของอัตราผลตอบแทนพันธบัตรรัฐบาลสหรัฐ
สัญญาทองคำตลาด COMEX (Commodity Exchange) ส่งมอบเดือนมิ.ย. พุ่งขึ้น 31.4 ดอลลาร์ หรือ 1.76% ปิดที่ 1,815.70 ดอลลาร์/ออนซ์ ซึ่งเป็นระดับปิดสูงสุดนับตั้งแต่วันที่ 12 ก.พ. 2564
สัญญาโลหะเงินส่งมอบเดือนก.ค. เพิ่มขึ้น 95.5 เซนต์ หรือ 3.6% ปิดที่ 27.477 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 28.8 ดอลลาร์ หรือ 2.34% ปิดที่ 1,257.6 ดอลลาร์/ออนซ์
สัญญาพัลลาเดียมส่งมอบเดือนมิ.ย. ร่วงลง 25.40 ดอลลาร์ หรือ 0.9% ปิดที่ 2,947.40 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (6 พ.ค.) หลังจากนักลงทุนลดคาดการณ์เกี่ยวกับการปรับขึ้นอัตราดอกเบี้ยของธนาคารกลางสหรัฐ (เฟด) ขณะเดียวกันนักลงทุนจับตาตัวเลขจ้างงานนอกภาคเกษตรของสหรัฐในวันนี้
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลบ 0.40% สู่ระดับ 90.9523
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 109.04 เยน จากระดับ 109.25 เยน และอ่อนค่าเมื่อเทียบกับฟรังก์สวิส ที่ระดับ 0.9087 ฟรังก์ จากระดับ 0.9135 ฟรังก์ นอกจากนี้ ดอลลาร์สหรัฐยังอ่อนค่าเมื่อเทียบกับดอลลาร์แคนาดา ที่ระดับ 1.2184 ดอลลาร์แคนาดา จากระดับ 1.2278 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.2055 ดอลลาร์ จากระดับ 1.1999 ดอลลาร์ ขณะที่เงินปอนด์อ่อนค่าลงแตะที่ 1.3884 ดอลลาร์ จากระดับ  1.3906 ดอลลาร์ ส่วนดอลลาร์ออสเตรเลียแข็งค่าขึ้นแตะระดับ 0.7772 ดอลลาร์ จากระดับ 0.7744 ดอลลาร์